Dôvodová správa

A. Všeobecná časť

Návrh nariadenia vlády Slovenskej republiky (ďalej len „nariadenie vlády“) o limitoch výdavkov na obstaranie osobných automobilov štátnymi rozpočtovými organizáciami a štátnymi príspevkovými organizáciami vypracovalo Ministerstvo financií Slovenskej republiky v nadväznosti na § 26 ods. 11 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. .../2014 Z. z. (ďalej len „zákon“).
 
Predmetom nariadenia vlády je ustanovenie limitov výdavkov na obstaranie osobných automobilov štátnymi rozpočtovými organizáciami a štátnymi príspevkovými organizáciami, ktoré slúžia výlučne na prepravu osôb a okruhu osôb, na ktorých prepravu sa obstaráva osobný automobil do ustanoveného limitu výdavkov. Štátne rozpočtové a príspevkové organizácie budú môcť obstarať osobný automobil, ktorý slúži na prepravu osôb len do výšky limitov výdavkov ustanovených v prílohe tohto návrhu nariadenia vlády. Osobným automobilom sa rozumie vozidlo kategórie M1, t. j. motorové vozidlo s najmenej štyrmi kolesami projektované a konštruované na prepravu osôb s maximálne ôsmimi sedadlami okrem sedadla vodiča. Limity výdavkov uvedené v prílohe nariadenia sa nevzťahujú na obstaranie špeciálnych osobných automobilov alebo osobných automobilov so špeciálnou výbavou, ktorých použitie si vyžaduje zabezpečenie plnenia úloh štátnych rozpočtových organizácií a štátnych príspevkových organizácií, ako napr. zaistenie osobnej bezpečnosti osôb a ochrany diplomatických misií v súlade so zákonom o Policajnom zbore, plnenie úloh Hasičského a záchranného zboru, spravodajských a informačných služieb, úloh Ozbrojených síl SR, zabezpečenie prepravy zahraničných delegácií, sanitné vozidlá. 
 
Návrh nariadenia vlády nemá vplyv na rozpočet verejnej správy ani na podnikateľské prostredie, nemá sociálne vplyvy, ani vplyv na životné prostredie a informatizáciu spoločnosti.
 
Návrh nariadenia vlády je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právnymi aktmi Európskej únie.
 
Navrhovaná účinnosť nariadenia vlády je od 1. januára 2015.